Svendborg-Nyborg Banen

Svendborg-Nyborg Banen (SNB) var en jernbane mellem Svendborg og Nyborg på Østfyn 1897-1964. Den blev anlagt som privatbane og drevet af Sydfyenske Jernbaner (SFJ). Dette selskab blev overtaget af DSB i 1949, så SNB endte med at være statsbane.

Historie 
Banen var med i den store jernbanelov fra 1894. Koncessionen blev givet 22. december 1894, hvorefter anlægsarbejdet straks blev påbegyndt.

Banen havde fra starten sin egen station – Svendborg N eller Svendborg Lokalstation – lige over for DSB's Svendborg Station. I 1902 blev ekspeditionen flyttet til statsbanestationen på den anden side af skinnerne, og SNB's station blev ilgodsekspedition. Senere har Postvæsenet brugt den som pakkepostcentral. Banen havde også egen station i Nyborg – Nyborg Lokalstation, som efter DSB's overtagelse hed Nyborg Syd. Den blev også ekspeditionssted for DSB's bilfærge Heimdal, der i 1930 indledte sejlads med biler mellem Nyborg og Korsør.

I 1917-19 blev der anlagt en oliehavn på halvøen Avernakke syd for Nyborg. Hertil blev der lagt et sidespor fra SNB lidt syd for den nuværende vej Vænget.

Strækningsdata 
 Åbnet: 1. juni 1897
 Længde: 37,7 km
 Sporvidde: 1.435 mm
 Skinnevægt: 24,39 kg/m og opefter
 Maks. hastighed: 75 km/t
 Maks. akseltryk: 12 t
 Nedlagt: 30. maj 1964

Standsningssteder 
Alle stationer og holdepladser undtagen Holmdrup havde læssespor med sporskifte i begge ender og evt. stikspor. Skårup, Gudme, Hesselager og Frørup havde desuden et langt krydsningsspor.
 Svendborg N, fra 1902 Svendborg Station i km 0,0 – forbindelse med Svendborgbanen og Svendborg-Faaborg Banen.
 Christiansminde trinbræt i km 1,8.
 Holmdrup Holdeplads i km 4,8.
 Skårup Station i km 7,1 med privat pakhus og stikspor til enderampe.
 Vejstrup Station i km 9,7 med svinefold.
 Oure Station i km 11,4 med privat pakhus og svinefold.
 Gudme Station i km 15,1 med vandtårn og stikspor til svinefold.
 Hesselager Station i km 18,1 med stikspor til enderampe.
 Rygård Station i km 20,6. Lå 2 km øst for herregården i Langå, men kunne ikke hedde Langå Station, da det navn var optaget af det østjyske jernbaneknudepunkt.
 Glorup trinbræt i km 22,0.
 Øksendrup Station i km 23,9 med svinefold og to stikspor, det ene til enderampe.
 Frørup Station i km 26,1 med privat pakhus og stikspor til svinefold.
 Slude Holdeplads i km 28,2.
 Kogsbølle trinbræt i km 30,7.
 Bynkel Holdeplads i km 32,4.
 Nyborg Lokalstation, fra 1949 Nyborg Syd i km 36,9.
 Nyborg H i km 37,7 – forbindelse med den fynske hovedbane og Nyborg-Ringe-Faaborg Banen.

Bevarede stationsbygninger 
Stationsbygningerne blev tegnet af statsbanernes overarkitekt Heinrich Wenck. De er alle bevaret undtagen Skårup, der blev revet ned i 1960'erne, og Nyborg Syd, der begyndte at synke i den ene ende allerede inden den var færdig, og blev afløst af en moderne stationsbygning i 1934. Den var tegnet i funktionel stil med fladt tag af Sydfyenske Jernbaners baneingeniør A. Bagger. I 1965 blev den også revet ned.

Strækninger hvor banetracéet er bevaret 
11 km af banens tracé er bevaret og tilgængeligt. De længste strækninger er 4 km mellem Svendborg og Holmdrup og 2 km mellem Vindinge og Nyborg.

Eksterne kilder/henvisninger 

 Niels Jensen: Danske jernbaner 1847-1972. J.Fr. Clausens Forlag 1972 , s. 107 f.
 Ole Edvard Mogensen: Nyborg Syd – for 50 år siden i Jernbanen, august 2012 nr. 4, s. 34-36
 EVP (Erik V. Pedersen): Svendborg - Nyborg Banen
 danskejernbaner.dk: Svendborg-Nyborg Banen - (SNB) – med koordinater på alle standsningssteder
 Hvad er der tilbage af SNB?  – detaljeret fotoreportage, også fra næsten ufremkommelige strækninger.

Se også 
 Vandring og cykling på nedlagte jernbaner i Danmark#Svendborg-Nyborg
 Danske jernbaner

Nedlagte jernbanestrækninger i Danmark